**Zákon č. 279/2024 Z. z. o dani z finančných transakcií a o zmene a doplnení niektorých zákonov**

Dňom 1.1.2025 vstupuje v účinnosť zákon č. 279/2024 Z. z.  **o dani z finančných transakcií a o zmene a doplnení niektorých zákonov**

Predmetným zákonom sa zavádza nová daň, a to **daň z finančných transakcií**.

 Za finančnú transakciu sa podľa zákona považuje platobná služba poskytovaná poskytovateľom platobných služieb.

**Základné pojmy:**

**Platobnou službou** sa rozumie najmä:

- **vykonávanie platobných operácií vrátane prevodu finančných prostriedkov z platobného účtu alebo na platobný účet** vedený u poskytovateľa platobných služieb úhradou, prostredníctvom platobnej karty alebo iného platobného prostriedku a inkasom,

- vykonávanie platobných operácií **z úveru,**

- **vydávanie platobného prostriedku alebo prijímanie platobných operácií a poukazovanie peňazí**.

**Platobnou operáciou** je aj:

- **vklad** finančných prostriedkov,

- **výber** finančných prostriedkov alebo prevod finančných prostriedkov na pokyn platiteľa alebo v jeho mene alebo na pokyn príjemcu poskytovateľovi platobných služieb vykonávaný v rámci platobných služieb.

**Finančné transakcie** je daňovník povinný vykonávať na **tzv. transakčnom účte**. Za transakčný účet sa považuje každý platobný účet daňovníka, ktorý je právnickou osobou alebo organizačnou zložkou zahraničnej osoby a u daňovníka, ktorý je fyzickou osobou -podnikateľom, je to platobný účet, na ktorom vykonáva finančné transakcie súvisiace s výkonom jeho podnikateľskej činnosti.

V zákone sa definuje pojem **daňovník** takto:

**Daňovníkom je** fyzická osoba - podnikateľ, právnická osoba, organizačná zložka zahraničnej osoby vykonávajúca podnikanie, ktorá je zároveň klientom poskytovateľa platobných služieb.

Za podnikateľa sa podľa Obchodného zákonníka považuje osoba zapísaná v Obchodnom registri, osoba, ktorá podniká na základe živnostenského oprávnenia, osoba, ktorá podniká na základe iného než živnostenského oprávnenia, fyzická osoba, ktorá vykonáva poľnohospodársku výrobu.

**Daňovníkom nie je**: Sociálna poisťovňa, rozpočtové a príspevkové organizácie podľa zákona o rozpočtových pravidlách verejnej správy, obce a vyššie územné celky a ich rozpočtové a príspevkové organizácie.

**Platiteľom dane** je poskytovateľ platobných služieb so sídlom v Slovenskej republike, organizačná zložka poskytovateľa platobných služieb umiestnená na území Slovenskej republiky, ktorý vykonáva finančné transakcie na príkaz alebo so súhlasom daňovníka na jeho transakčnom účte (napr. banky).

 **Predmetom dane** je finančná transakcia:

- pri ktorej dochádza k odpísaniu sumy finančných prostriedkov z transakčného účtu,

- použitie platobnej karty vydanej k transakčnému účtu a

- výber hotovosti z transakčného účtu.

Zákon vo svojom § 4 odsek 2 stanovuje aj výnimky z predmetu zdaňovania. Medzi výnimky z predmetu zdaňovania podľa tohto zákona je v písmene r**): r) platobná operácia vykonaná na účte vlastníkov bytov a nebytových priestorov v dome podľa osobitného predpisu.**

Tým osobitným predpisom je [§ 8 ods. 3](https://www.slov-lex.sk/pravne-predpisy/SK/ZZ/1993/182/#paragraf-8.odsek-3) zákona č. 182/1993 Z. z. o vlastníctve bytov a nebytových prieistorov v znení neskorších predpisov, ktorý znie nasledovne:

(3) **Správca je povinný viesť** samostatné analytické účty osobitne za každý dom, ktorý spravuje. **Prostriedky získané z úhrad za plnenia** od vlastníkov bytov a nebytových priestorov v dome a **prostriedky fondu** prevádzky, údržby a opráv (ďalej len „majetok vlastníkov“) **musí správca viesť oddelene od účtov správcu v banke, a to osobitne pre každý spravovaný dom**. Majiteľom účtu domu zriadeného správcom v banke sú vlastníci bytov a nebytových priestorov v dome; správca je príslušný disponovať s finančnými prostriedkami na účte domu a vykonávať k tomuto účtu práva a povinnosti vkladateľa podľa osobitného zákona o ochrane vkladov[12aaa)](#poznamky.poznamka-12aaa). Majetok vlastníkov nie je súčasťou majetku správcu. Majetok vlastníkov nesmie správca použiť na krytie alebo úhradu záväzkov, ktoré bezprostredne nesúvisia s činnosťou spojenou so správou domu. Správca nesmie využiť majetok vlastníkov vo vlastný prospech alebo v prospech tretích osôb.

**Anotácia: Zo znenia predmetného zákona vyplýva, že účet bytového domu zriadený správcom v banke nepodlieha dani z finančných transakcií podľa zákona č. 279/2024 Z. z. o dani z finančných transakcií a o zmene a doplnení niektorých zákonov.**

**Príloha:** znenie zákona č. 279/2024 Z. z. o dani z finančných transakcií a o zmene a doplnení niektorých zákonov.

**279/2024 Z. z.**

**Časová verzia predpisu účinná od 01.01.2025**

 Obsah zobrazeného právneho predpisu má informatívny charakter, právne záväzný obsah sa nachádza v [pdf verzii](https://www.slov-lex.sk/static/pdf/SK/ZZ/2024/279/ZZ_2024_279_20250101.pdf) právneho predpisu.

 279

 **ZÁKON**

 z 3. októbra 2024,

 **o dani z finančných transakcií a o zmene a doplnení niektorých zákonov**

 Národná rada Slovenskej republiky sa uzniesla na tomto zákone:

 Čl. I

 **§ 1**

 **Predmet úpravy**

 Tento zákon upravuje daň z finančných transakcií (ďalej len „daň“).

 **§ 2**

 **Základné pojmy**

 Na účely tohto zákona sa rozumie

 a) tuzemskom územie Slovenskej republiky,

 b) finančnou transakciou platobná služba[1)](#poznamky.poznamka-1) poskytovaná poskytovateľom platobných služieb, vykonaná na základe príkazu alebo súhlasu daňovníka alebo obdobná platobná služba poskytovaná poskytovateľom platobných služieb so sídlom mimo územia Slovenskej republiky vykonaná na základe príkazu alebo súhlasu daňovníka,

 c) transakčným účtom

 1. platobný účet daňovníka, ktorý je právnickou osobou alebo organizačnou zložkou zahraničnej osoby,

 2. platobný účet daňovníka, ktorý je fyzickou osobou, na ktorom takýto daňovník vykonáva finančné transakcie súvisiace s jeho podnikaním.

 **§ 3**

 **Daňovník a platiteľ dane**

 (1) Daňovníkom je fyzická osoba – podnikateľ, právnická osoba alebo organizačná zložka zahraničnej osoby, ktorá je klientom poskytovateľa platobných služieb vykonávajúceho finančné transakcie (ďalej len „poskytovateľ“).

 (2) Daňovníkom nie je

 1. Sociálna poisťovňa,

 2. rozpočtová organizácia a príspevková organizácia,[2)](#poznamky.poznamka-2)

 3. obec a vyšší územný celok.

 (3) Platiteľom dane je

 1. poskytovateľ so sídlom v tuzemsku,

 2. organizačná zložka poskytovateľa umiestnená v tuzemsku,

 3. daňovník, ktorý je klientom poskytovateľa so sídlom mimo územia Slovenskej republiky a nemá v tuzemsku umiestnenú organizačnú zložku,

 4. daňovník, ktorému sú preúčtované náklady súvisiace s vykonaním finančnej transakcie, ktorá sa vzťahuje na činnosť daňovníka vykonávanú v tuzemsku,

 5. daňovník, ktorý vykonáva finančné transakcie na inom ako transakčnom účte.

 **§ 4**

 **Predmet dane**

 (1) Predmetom dane je

 a) finančná transakcia, pri ktorej dochádza k odpísaniu sumy finančných prostriedkov z účtu daňovníka,

 b) použitie platobnej karty vydanej k transakčnému účtu, na účely vykonania finančnej transakcie,

 c) preúčtovaný náklad súvisiaci s vykonaním finančnej transakcie, ktorá sa vzťahuje na činnosť daňovníka vykonávanú v tuzemsku.

 (2) Predmetom dane nie je finančná transakcia, ktorou je

 a) platobná operácia vykonaná v súvislosti s platením daní, odvodov a príspevkov, ktoré sú príjmom štátneho rozpočtu, odvodov do Sociálnej poisťovne a odvodov na zdravotné poistenie, ktorá bude poukázaná v prospech účtu vedeného v Štátnej pokladnici, ktorého číslo alebo predčíslie je uvedené v zozname zverejnenom v publikačnom orgáne Ministerstva financií Slovenskej republiky,

 b) platobná operácia v súvislosti s odpísaním a vrátením finančných prostriedkov podľa osobitného predpisu,[3)](#poznamky.poznamka-3)

 c) platobná operácia, ktorá súvisí so správou cenných papierov alebo iných finančných nástrojov,[4)](#poznamky.poznamka-4) alebo platobná operácia súvisiaca s nákupom cenných papierov alebo iných finančných nástrojov v súvislosti so správou starobného dôchodkového sporenia[5)](#poznamky.poznamka-5) a doplnkového dôchodkového sporenia,[6)](#poznamky.poznamka-6)

 d) platobná operácia v súvislosti s nákupom štátnych dlhopisov,[7)](#poznamky.poznamka-7)

 e) platobná operácia obchodníka s cennými papiermi súvisiaca s nákupom cenných papierov v mene jeho klienta na účet tohto klienta; to neplatí, ak ide o platobnú operáciu z platobného účtu obchodníka s cennými papiermi, na ktorom sú vedené peňažné prostriedky obchodníka s cennými papiermi oddelene od peňažných prostriedkov jeho klienta podľa osobitného predpisu[8)](#poznamky.poznamka-8) a z ktorého obchodník s cennými papiermi vykonáva platobnú operáciu v súvislosti s obchodovaním na vlastný účet,[9)](#poznamky.poznamka-9)

 f) platobná operácia vykonaná z osobitného účtu nepriradených platieb, ktorý vedie finančná inštitúcia,

 g) platobná operácia platiteľa dane, ktorý je bankou, zahraničnou bankou alebo pobočkou zahraničnej banky v rozsahu oprávnenia vykonávať zmenárenskú činnosť,[10)](#poznamky.poznamka-10)

 h) platobná operácia platiteľa dane, ktorému bola udelená devízová licencia na vykonávanie obchodu s devízovými hodnotami,[11)](#poznamky.poznamka-11)

 i) platobná operácia vykonaná Štátnou pokladnicou na účtoch vedených Štátnou pokladnicou,[12)](#poznamky.poznamka-12) okrem platobných operácií vykonaných jej klientom, ktorý je daňovníkom,

 j) platobná operácia vykonaná pre ozbrojené sily a civilný personál iných členských štátov, ktoré sú stranami Severoatlantickej zmluvy, v priamej súvislosti s vojenskými akciami,

 k) platobná operácia daňovníka, ktorá súvisí s vrátením finančných prostriedkov určených na financovanie spoločných programov Slovenskej republiky a Európskej únie, prostriedkov určených na financovanie účelov vyplývajúcich z medzinárodných zmlúv o poskytnutí grantu uzatvorených medzi Slovenskou republikou a inými štátmi a vrátením prostriedkov mechanizmu na podporu obnovy a odolnosti,[13)](#poznamky.poznamka-13) a ktorá bude poukázaná v prospech účtu vedeného v Štátnej pokladnici, uvedeného v zozname zverejnenom v publikačnom orgáne Ministerstva financií Slovenskej republiky,

 l) platobná operácia na účtoch daňovníka, ktorý je prijímateľom,[14)](#poznamky.poznamka-14) prijímateľom príspevku na finančný nástroj[15)](#poznamky.poznamka-15) alebo osobou vykonávajúcou finančné nástroje,[16)](#poznamky.poznamka-16) ktorá súvisí s implementáciou finančných nástrojov podľa osobitných predpisov,[17)](#poznamky.poznamka-17) a na účtoch daňovníka, ktorý je bankou, zahraničnou bankou alebo pobočkou zahraničnej banky, ak ju vykonáva na účely vrátenia prostriedkov určených na financovanie spoločných programov Slovenskej republiky a Európskej únie podľa osobitných predpisov,[18)](#poznamky.poznamka-18) alebo na účely vrátenia prostriedkov mechanizmu na podporu obnovy a odolnosti podľa osobitného predpisu,[19)](#poznamky.poznamka-19)

 m) platobná operácia vykonaná v rámci poštového platobného styku[20)](#poznamky.poznamka-20) poskytovaného Slovenskou poštou,

 n) platobná operácia vykonaná medzi viacerými poskytovateľmi, ich agentmi, ich pobočkami alebo sprostredkovateľmi na účely pripísania finančných prostriedkov v prospech príjemcu platby vyňatá z pôsobnosti osobitného predpisu,[21)](#poznamky.poznamka-21)

 o) platobná operácia, ktorej predmetom je vyplatenie náhrady za nedostupný vklad podľa osobitného predpisu,[22)](#poznamky.poznamka-22)

 p) platobná operácia vykonaná medzi účtami daňovníka vedenými u toho istého poskytovateľa,

 q) platobná operácia odovzdania alebo vrátenia peňazí z notárskej úschovy,[23)](#poznamky.poznamka-23)

 r) platobná operácia vykonaná na účte vlastníkov bytov a nebytových priestorov v dome podľa osobitného predpisu,[24)](#poznamky.poznamka-24)

 s) platobná operácia vykonaná v rámci platobného systému alebo systému zúčtovania a vyrovnania obchodov s finančnými nástrojmi medzi agentmi pre vyrovnanie, centrálnymi protistranami, klíringovými ústavmi alebo centrálnymi bankami a inými účastníkmi platobného systému alebo systému zúčtovania a vyrovnania obchodov s finančnými nástrojmi a poskytovateľmi,[25)](#poznamky.poznamka-25)

 t) platobná operácia u jedného poskytovateľa súvisiaca s kompenzáciou zostatkov účtov daňovníkov, ktorí sú členmi konsolidovaného celku, za ktorý sa zostavuje konsolidovaná účtovná závierka,[26)](#poznamky.poznamka-26)

 u) platobná operácia vykonaná platobnou kartou,[27)](#poznamky.poznamka-27) okrem platobnej operácie, ktorou je výber finančných prostriedkov v hotovosti.

 **§ 5**

 **Základ dane**

 (1) Základom dane je suma finančných prostriedkov odpísaná z účtu daňovníka pri finančnej transakcii.

 (2) Základom dane platiteľa dane podľa [§ 3 ods. 3 štvrtého bodu](#paragraf-3.odsek-3.bod-4) je suma preúčtovaných nákladov súvisiacich s vykonaním finančnej transakcie, ktorá sa vzťahuje na činnosť daňovníka vykonávanú v tuzemsku.

 (3) Ak je finančná transakcia vykonaná z transakčného účtu vedeného v inej mene ako v eurách, na účely určenia základu dane sa suma finančnej transakcie vykonanej na takomto účte prepočíta na eurá a na prepočet sa použije referenčný výmenný kurz určený a vyhlásený Európskou centrálnou bankou alebo Národnou bankou Slovenska[28)](#poznamky.poznamka-28) platný v deň vykonania finančnej transakcie.

 **§ 6**

 **Sadzba dane**

 Sadzba dane je

 a) 0,4 % zo základu dane podľa [§ 5 ods. 1](#paragraf-5.odsek-1) za finančnú transakciu podľa [§ 4 ods. 1 písm. a)](#paragraf-4.odsek-1.pismeno-a), najviac 40 eur za finančnú transakciu; to neplatí pre výber finančných prostriedkov v hotovosti,

 b) 0,8 % zo základu dane podľa [§ 5 ods. 1](#paragraf-5.odsek-1) za finančnú transakciu podľa [§ 4 ods. 1 písm. a)](#paragraf-4.odsek-1.pismeno-a), ktorou je výber finančných prostriedkov v hotovosti,

 c) 2 eurá za platobnú kartu podľa [§ 4 ods. 1. písm. b)](#paragraf-4.odsek-1.pismeno-b),

 d) 0,4 % zo základu dane podľa [§ 5 ods. 2](#paragraf-5.odsek-2).

 **§ 7**

 **Výpočet dane**

 Daň sa vypočíta ako súčin sadzby dane a základu dane, okrem dane, ktorej predmetom je použitie platobnej karty daňovníkom, ktorá je ustanovená pevnou sumou.

 **§ 8**

 **Minimálna daň a zaokrúhľovanie dane**

 (1) Minimálna daň z finančnej transakcie je 1 eurocent.

 (2) Daň sa zaokrúhľuje na najbližší eurocent do 0,005 eura nadol a od 0,005 eura vrátane nahor.

 **§ 9**

 **Zdaňovacie obdobie**

 (1) Zdaňovacím obdobím je kalendárny mesiac.

 (2) Pri dani, ktorej predmetom je použitie platobnej karty, je zdaňovacím obdobím kalendárny rok, v ktorom bola platobná karta použitá.

 (3) Zdaňovacím obdobím platiteľa dane podľa [§ 3 ods. 3 štvrtého bodu](#paragraf-3.odsek-3.bod-4) je kalendárny mesiac, v ktorom daňovník uhradil preúčtované náklady, súvisiace s vykonaním finančnej transakcie, pričom za úhradu sa považuje aj započítanie pohľadávok.

 **§ 10**

 **Platenie dane a správa dane**

 (1) Platiteľ dane je povinný vypočítať daň, vybrať ju od daňovníka a odviesť takto vybraté dane za príslušné zdaňovacie obdobie správcovi dane najneskôr do konca kalendárneho mesiaca bezprostredne nasledujúceho po zdaňovacom období. V rovnakej lehote je platiteľ dane povinný predložiť správcovi dane oznámenie o výške dane. Oznámenie o výške dane sa predkladá elektronicky na tlačive, ktorého vzor určí Finančné riaditeľstvo Slovenskej republiky a uverejní ho na svojom webovom sídle. Oznámenie o výške dane sa považuje za daňové priznanie podľa Daňového poriadku.

 (2) V oznámení podľa odseku 1 platiteľ dane uvedie najmä zdaňovacie obdobie, sumu vybratej dane a, ak je

 a) fyzickou osobou

 1. meno a priezvisko,

 2. adresu trvalého pobytu,

 3. rodné číslo alebo dátum narodenia, ak nemá rodné číslo,

 4. identifikačné číslo organizácie, ak mu bolo pridelené,

 5. daňové identifikačné číslo, ak mu bolo pridelené,

 b) právnickou osobou

 1. obchodné meno,

 2. adresu sídla,

 3. identifikačné číslo organizácie,

 4. daňové identifikačné číslo, ak mu bolo pridelené.

 (3) Platiteľ dane zodpovedá za správnosť výpočtu dane, vybratia dane a odvedenia dane.

 (4) Platiteľ dane, ktorý je zároveň daňovníkom podľa [§ 3 ods. 3 tretieho bodu až piateho bodu](#paragraf-3.odsek-3.bod-3), je povinný sám vypočítať daň a zaplatiť daň za príslušné zdaňovacie obdobie správcovi dane do konca kalendárneho mesiaca nasledujúceho po zdaňovacom období; odseky 1 a 2 sa vzťahujú primerane.

 **§ 11**

 **Vedenie a uchovávanie záznamov**

 (1) Platiteľ dane je povinný viesť záznamy podľa jednotlivých zdaňovacích období v rozsahu nevyhnutnom pre správne určenie dane. Záznamy obsahujú najmä

 a) meno, priezvisko a adresu miesta podnikania, obchodné meno a adresu sídla alebo prevádzkarne daňovníka,

 b) obchodné meno a adresu sídla alebo pobočky platiteľa dane,

 c) čísla transakčných účtov daňovníka,

 d) sumu finančnej transakcie,

 e) základ dane,

 f) sadzbu dane,

 g) sumu dane,

 h) dátum prvého použitia platobnej karty v zdaňovacom období podľa [§ 9 ods. 2](#paragraf-9.odsek-2).

 (2) Platiteľ dane je povinný uchovávať záznamy podľa odseku 1 najmenej do uplynutia lehoty pre zánik práva vyrubiť daň podľa Daňového poriadku.

 (3) Platiteľ dane je povinný na výzvu správcu dane doručiť záznamy podľa odseku 1 elektronickými prostriedkami spôsobom podľa Daňového poriadku.

 **Spoločné, prechodné a záverečné ustanovenia**

 **§ 12**

 (1) Na správu dane sa použijú ustanovenia Daňového poriadku.

 (2) Daňovník, ktorý je fyzickou osobou - podnikateľom, je povinný vykonávať finančné transakcie, ktoré sa vzťahujú na podnikanie, na transakčnom účte.

 (3) Ak má daňovník pochybnosti o správnosti vybratej dane, môže požiadať o vysvetlenie platiteľa dane do 12 kalendárnych mesiacov odo dňa, keď k vybratiu dane došlo. V žiadosti uvedie dôvody preukazujúce jeho pochybnosti. Platiteľ dane je povinný písomne oznámiť daňovníkovi požadované vysvetlenie do 30 dní odo dňa doručenia žiadosti a v tej istej lehote prípadnú chybu opraviť. Ak platiteľ dane nesplní túto povinnosť, daňovník je oprávnený podať sťažnosť správcovi dane do 60 dní odo dňa, keď mal platiteľ dane doručiť daňovníkovi písomné vysvetlenie a prípadnú chybu opraviť.

 (4) Ak po doručení písomného vysvetlenia platiteľa dane podľa odseku 2 daňovník nesúhlasí s postupom platiteľa dane, môže podať sťažnosť na postup platiteľa dane správcovi dane, a to do 30 dní odo dňa doručenia písomného vysvetlenia platiteľa dane daňovníkovi.

 (5) Miestne príslušný správca dane platiteľa dane rozhodne o sťažnosti podľa odseku 3 alebo odseku 4 tak, že sťažnosti vyhovie v plnom rozsahu alebo vyhovie čiastočne a súčasne uloží platiteľovi dane povinnosť vykonať nápravu v určenej lehote, alebo sťažnosť zamietne. Rozhodnutie o sťažnosti doručí správca dane daňovníkovi aj platiteľovi dane, pričom daňovník a platiteľ dane sa môžu proti nemu odvolať.

 (6) Správca dane na žiadosť daňovníka vráti daň za platobnú operáciu daňovníka, ktorý je prijímateľom, ak vykonáva platobnú operáciu na svojom účte, ktorá súvisí s poskytovaním prostriedkov partnerovi alebo užívateľovi určených na financovanie spoločných programov Slovenskej republiky a Európskej únie, prostriedkov určených na financovanie účelov vyplývajúcich z medzinárodných zmlúv o poskytnutí grantu uzatvorených medzi Slovenskou republikou a inými štátmi alebo prostriedkov mechanizmu na podporu obnovy a odolnosti.[13)](#poznamky.poznamka-13) Daňovník môže požiadať o vrátenie dane do 12 kalendárnych mesiacov odo dňa, keď k vybratiu dane došlo. Žiadosť musí byť riadne odôvodnená a spolu so žiadosťou je daňovník povinný predložiť aj listiny, na ktoré sa odvoláva, alebo označenie iných dôkazov vzťahujúcich sa na dôvody podanej žiadosti. Pri vrátení dane sa primerane použijú ustanovenia Daňového poriadku o daňovom preplatku.

 **§ 13**

 (1) Daňovník, ktorý je fyzickou osobou a nemá zriadený platobný účet, na ktorom vykonáva finančné transakcie súvisiace s jeho podnikaním, je povinný zriadiť si transakčný účet podľa § 2 písm. c) druhého bodu do 31. marca 2025.

 (2) Prvým zdaňovacím obdobím podľa [§ 9 ods. 1](#paragraf-9.odsek-1) a [3](#paragraf-9.odsek-3) je apríl 2025.

 (3) Daň za prvé tri zdaňovacie obdobia podľa § 9 ods. 1 možno odviesť najneskôr 31. júla 2025. Ak daň za zdaňovacie obdobia apríl až máj 2025 platiteľ dane vyberie do 31. mája 2025, je povinný odviesť správcovi dane túto daň do konca kalendárneho mesiaca nasledujúceho po kalendárnom mesiaci, v ktorom daň vybral; v rovnakej lehote je platiteľ dane povinný doručiť správcovi dane oznámenie podľa [§ 10](#paragraf-10) za príslušné zdaňovacie obdobie.

 (4) Ak daňovník zruší transakčný účet od 1. apríla 2025 do 31. mája 2025, je povinný odviesť správcovi dane daň za zdaňovacie obdobia, v ktorých mal zriadený tento účet, do konca kalendárneho mesiaca nasledujúceho po kalendárnom mesiaci, v ktorom zrušil transakčný účet; v rovnakej lehote je daňovník povinný doručiť správcovi dane oznámenie podľa [§ 10](#paragraf-10).

 Čl. II

 Zákon č. [563/2009 Z. z.](https://www.slov-lex.sk/pravne-predpisy/SK/ZZ/2009/563/) o správe daní (daňový poriadok) a o zmene a doplnení niektorých zákonov v znení zákona č. 331/2011 Z. z., zákona č. 332/2011 Z. z., zákona č. 384/2011 Z. z., zákona č. 546/2011 Z. z., zákona č. 69/2012 Z. z., zákona č. 91/2012 Z. z., zákona č. 235/2012 Z. z., zákona č. 246/2012 Z. z., zákona č. 440/2012 Z. z., zákona č. 218/2013 Z. z., zákona č. 435/2013 Z. z., zákona č. 213/2014 Z. z., zákona č. 218/2014 Z. z., zákona č. 333/2014 Z. z., zákona č. 361/2014 Z. z., zákona č. 130/2015 Z. z., zákona č. 176/2015 Z. z., zákona č. 252/2015 Z. z., zákona č. 269/2015 Z. z., zákona č. 393/2015 Z. z., zákona č. 447/2015 Z. z., zákona č. 125/2016 Z. z., zákona č. 298/2016 Z. z., zákona č. 339/2016 Z. z., zákona č. 267/2017 Z. z., zákona č. 344/2017 Z. z., zákona č. 177/2018 Z. z., zákona č. 213/2018 Z. z., zákona č. 368/2018 Z. z., zákona č. 35/2019 Z. z., zákona č. 221/2019 Z. z., zákona č. 369/2019 Z. z., zákona č. 390/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 312/2020 Z. z., zákona č. 416/2020 Z. z., zákona č. 421/2020 Z. z., zákona č. 45/2021 Z. z., zákona č. 395/2021 Z. z., zákona č. 408/2021 Z. z., zákona č. 39/2022 Z. z., zákona č. 250/2022 Z. z., zákona č. 325/2022 Z. z., zákona č. 395/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z., zákona č. 59/2023 Z. z., zákona č. 507/2023 Z. z., zákona č. 508/2023 Z. z., zákona č. 87/2024 Z. z., zákona č. 102/2024 Z. z. a zákona č. 251/2024 Z. z. sa dopĺňa takto:

 V poznámke pod čiarou k odkazu 1 sa na konci pripája táto citácia:

 *„Zákon č. 279/2024 Z. z. o dani z finančných transakcií a o zmene a doplnení niektorých zákonov.“.*

 Čl. III

 Zákon č. [595/2003 Z. z.](https://www.slov-lex.sk/pravne-predpisy/SK/ZZ/2003/595/) o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., zákona č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. 335/2017 Z. z., zákona č. 344/2017 Z. z., zákona č. 57/2018 Z. z., zákona č. 63/2018 Z. z., zákona č. 112/2018 Z. z., zákona č. 209/2018 Z. z., zákona č. 213/2018 Z. z., zákona č. 317/2018 Z. z., zákona č. 347/2018 Z. z., zákona č. 368/2018 Z. z., zákona č. 385/2018 Z. z., zákona č. 4/2019 Z. z., zákona č. 10/2019 Z. z., zákona č. 54/2019 Z. z., zákona č. 88/2019 Z. z., zákona č. 155/2019 Z. z., zákona č. 221/2019 Z. z., zákona č. 223/2019 Z. z., zákona č. 228/2019 Z. z., zákona č. 233/2019 Z. z., zákona č. 301/2019 Z. z., zákona č. 315/2019 Z. z., zákona č. 316/2019 Z. z., zákona č. 319/2019 Z. z., zákona č. 390/2019 Z. z., zákona č. 393/2019 Z. z., zákona č. 462/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 416/2020 Z. z., zákona č. 420/2020 Z. z., zákona č. 421/2020 Z. z., zákona č. 76/2021 Z. z., zákona č. 215/2021 Z. z., zákona č. 257/2021 Z. z., zákona č. 310/2021 Z. z., zákona č. 408/2021 Z. z., zákona č. 416/2021 Z. z., zákona č. 129/2022 Z. z., zákona č. 222/2022 Z. z., zákona č. 232/2022 Z. z., zákona č. 257/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z., zákona č. 59/2023 Z. z., zákona č. 60/2023 Z. z., zákona č. 65/2023 Z. z., zákona č. 123/2023 Z. z., zákona č. 128/2023 Z. z., zákona č. 205/2023 Z. z., zákona č. 278/2023 Z. z., zákona č. 281/2023 Z. z., zákona č. 309/2023 Z. z., zákona č. 315/2023 Z. z., zákona č. 508/2023 Z. z., zákona č. 530/2023 Z. z., zákona č. 46/2024 Z. z., zákona č. 87/2024 Z. z., zákona č. 248/2024 Z. z. a zákona č. 278/2024 Z. z. sa mení takto:

 V § 19 ods. 3 písm. j) sa slová „daň z osobitnej stavby90ad)“ nahrádzajú slovami „daň z finančných transakcií90ad)“.

 Poznámka pod čiarou k odkazu 90ad znie:

 *„90ad) Zákon č. 279/2024 Z. z. o dani z finančných transakcií a o zmene a doplnení niektorých zákonov.“.*

 Čl. IV

 Tento zákon nadobúda účinnosť 1. januára 2025.

 Peter Pellegrini v. r.

 v z. Peter Žiga v. r.

 Robert Fico v. r.

 1) [§ 2 ods. 1 písm. a) až g) zákona č. 492/2009 Z. z.](https://www.slov-lex.sk/pravne-predpisy/SK/ZZ/2009/492/%22%20%5Cl%20%22paragraf-2.odsek-1.pismeno-a) o platobných službách a o zmene a doplnení niektorých zákonov v znení neskorších predpisov.

 2) [§ 21 zákona č. 523/2004 Z. z.](https://www.slov-lex.sk/pravne-predpisy/SK/ZZ/2004/523/%22%20%5Cl%20%22paragraf-21) o rozpočtových pravidlách verejnej správy a o zmene a doplnení niektorých zákonov v znení neskorších predpisov.

 3) [§ 9](https://www.slov-lex.sk/pravne-predpisy/SK/ZZ/2009/492/%22%20%5Cl%20%22paragraf-9), [12](https://www.slov-lex.sk/pravne-predpisy/SK/ZZ/2009/492/#paragraf-12) a [13 zákona č. 492/2009 Z. z.](https://www.slov-lex.sk/pravne-predpisy/SK/ZZ/2009/492/#paragraf-13) v znení neskorších predpisov.

 4) [§ 1 ods. 3 písm. i) zákona č. 492/2009 Z. z.](https://www.slov-lex.sk/pravne-predpisy/SK/ZZ/2009/492/%22%20%5Cl%20%22paragraf-1.odsek-3.pismeno-i)

 5) Zákon č. [43/2004 Z. z.](https://www.slov-lex.sk/pravne-predpisy/SK/ZZ/2004/43/) o starobnom dôchodkovom sporení a o zmene a doplnení niektorých zákonov v znení neskorších predpisov.

 6) Zákon č. [650/2004 Z. z.](https://www.slov-lex.sk/pravne-predpisy/SK/ZZ/2004/650/) o doplnkovom dôchodkovom sporení a o zmene a doplnení niektorých zákonov v znení neskorších predpisov.

 7) [§ 18 zákona č. 530/1990 Zb.](https://www.slov-lex.sk/pravne-predpisy/SK/ZZ/1990/530/%22%20%5Cl%20%22paragraf-18) o dlhopisoch v znení neskorších predpisov.

 8) [§ 71h ods. 2 písm. e) zákona č. 566/2001 Z. z.](https://www.slov-lex.sk/pravne-predpisy/SK/ZZ/2001/566/%22%20%5Cl%20%22paragraf-71h.odsek-2.pismeno-e) o cenných papieroch a investičných službách a o zmene a doplnení niektorých zákonov (zákon o cenných papieroch) v znení zákona č. 209/2007 Z. z.

 9) [§ 6 ods. 1 písm. c) zákona č. 566/2001 Z. z.](https://www.slov-lex.sk/pravne-predpisy/SK/ZZ/2001/566/%22%20%5Cl%20%22paragraf-6.odsek-1.pismeno-c) v znení zákona č. 209/2007 Z. z.

 10) [§ 2 ods. 2 písm. c) zákona č. 483/2001 Z. z.](https://www.slov-lex.sk/pravne-predpisy/SK/ZZ/2001/483/%22%20%5Cl%20%22paragraf-2.odsek-2.pismeno-c) o bankách a o zmene a doplnení niektorých zákonov v znení neskorších predpisov.

 11) [§ 6 zákona Národnej rady Slovenskej republiky č. 202/1995 Z. z.](https://www.slov-lex.sk/pravne-predpisy/SK/ZZ/1995/202/%22%20%5Cl%20%22paragraf-6) Devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov.

 12) Zákon č. [291/2002 Z. z.](https://www.slov-lex.sk/pravne-predpisy/SK/ZZ/2002/291/) o Štátnej pokladnici a o zmene a doplnení niektorých zákonov v znení neskorších predpisov.

 13) Napríklad zákon č. [292/2014 Z. z.](https://www.slov-lex.sk/pravne-predpisy/SK/ZZ/2014/292/) o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, zákon č. [323/2015 Z. z.](https://www.slov-lex.sk/pravne-predpisy/SK/ZZ/2015/323/) o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov, zákon č. [121/2022 Z. z.](https://www.slov-lex.sk/pravne-predpisy/SK/ZZ/2022/121/) o príspevkoch z fondov Európskej únie a o zmene a doplnení niektorých zákonov v znení neskorších predpisov.

 14) [§ 3 písm. g) zákona č. 323/2015 Z. z.](https://www.slov-lex.sk/pravne-predpisy/SK/ZZ/2015/323/%22%20%5Cl%20%22paragraf-3.odsek-1.pismeno-g)

 15) [§ 3 písm. l) zákona č. 121/2022 Z. z.](https://www.slov-lex.sk/pravne-predpisy/SK/ZZ/2022/121/%22%20%5Cl%20%22paragraf-3.odsek-1.pismeno-l)

 16) [§ 18 ods. 2 zákona č. 368/2021 Z. z.](https://www.slov-lex.sk/pravne-predpisy/SK/ZZ/2021/368/%22%20%5Cl%20%22paragraf-18.odsek-2) o mechanizme na podporu obnovy a odolnosti a o zmene a doplnení niektorých zákonov v znení zákona č. 93/2024 Z. z.

 17) Zákon č. [323/2015 Z. z.](https://www.slov-lex.sk/pravne-predpisy/SK/ZZ/2015/323/) v znení neskorších predpisov.

 Zákon č. [368/2021 Z. z.](https://www.slov-lex.sk/pravne-predpisy/SK/ZZ/2021/368/) v znení neskorších predpisov.

 Zákon č. [121/2022 Z. z.](https://www.slov-lex.sk/pravne-predpisy/SK/ZZ/2022/121/) v znení neskorších predpisov.

 18) [§ 19 ods. 2 zákona č. 323/2015 Z. z.](https://www.slov-lex.sk/pravne-predpisy/SK/ZZ/2015/323/%22%20%5Cl%20%22paragraf-19.odsek-2)

[§ 31 ods. 3 zákona č. 121/2022 Z. z.](https://www.slov-lex.sk/pravne-predpisy/SK/ZZ/2022/121/#paragraf-31.odsek-3)

 19) [§ 18 ods. 7 zákona č. 368/2021 Z. z.](https://www.slov-lex.sk/pravne-predpisy/SK/ZZ/2021/368/%22%20%5Cl%20%22paragraf-18.odsek-7)

 20) [§ 2 ods. 8 zákona č. 324/2011 Z. z.](https://www.slov-lex.sk/pravne-predpisy/SK/ZZ/2011/324/%22%20%5Cl%20%22paragraf-2.odsek-8) o poštových službách a o zmene a doplnení niektorých zákonov.

 21) [§ 1 ods. 3 písm. m)](https://www.slov-lex.sk/pravne-predpisy/SK/ZZ/2009/492/%22%20%5Cl%20%22paragraf-1.odsek-3.pismeno-m) a [§ 7 ods. 1 zákona č. 492/2009 Z. z.](https://www.slov-lex.sk/pravne-predpisy/SK/ZZ/2009/492/#paragraf-7.odsek-1)

 22) Zákon Národnej rady Slovenskej republiky č. [118/1996 Z. z.](https://www.slov-lex.sk/pravne-predpisy/SK/ZZ/1996/118/) o ochrane vkladov a o zmene a doplnení niektorých zákonov v znení neskorších predpisov.

 23) [§ 68 zákona Slovenskej národnej rady č. 323/1992 Zb.](https://www.slov-lex.sk/pravne-predpisy/SK/ZZ/1992/323/%22%20%5Cl%20%22paragraf-68) o notároch a notárskej činnosti (Notársky poriadok) v znení a doplnení niektorých zákonov v znení neskorších predpisov.

 24) [§ 7b ods. 4](https://www.slov-lex.sk/pravne-predpisy/SK/ZZ/1993/182/%22%20%5Cl%20%22paragraf-7b.odsek-4) a [§ 8 ods. 3](https://www.slov-lex.sk/pravne-predpisy/SK/ZZ/1993/182/#paragraf-8.odsek-3) zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov.

 25) [§ 47 zákona č. 492/2009 Z. z.](https://www.slov-lex.sk/pravne-predpisy/SK/ZZ/2009/492/%22%20%5Cl%20%22paragraf-47) v znení neskorších predpisov.

 26) [§ 22 zákona č. 431/2002 Z. z.](https://www.slov-lex.sk/pravne-predpisy/SK/ZZ/2002/431/%22%20%5Cl%20%22paragraf-22) o účtovníctve v znení neskorších predpisov.

 27) [§ 2 ods. 20 zákona č. 492/2009 Z. z.](https://www.slov-lex.sk/pravne-predpisy/SK/ZZ/2009/492/%22%20%5Cl%20%22paragraf-2.odsek-20) v znení neskorších predpisov.

 28) Čl. 219 ods. 1 až 3 Zmluvy o fungovaní Európskej únie (Ú. v. EÚ C 202, 7. 6. 2016) v platnom znení.

 Čl. 12 ods. 12.1. Protokolu o štatúte Európskeho systému centrálnych bánk a Európskej centrálnej banky (Ú. v. EÚ C 202, 7. 6. 2016) v platnom znení.

[§ 28 ods. 2 zákona Národnej rady Slovenskej republiky č. 566/1992 Zb.](https://www.slov-lex.sk/pravne-predpisy/SK/ZZ/1992/566/#paragraf-28.odsek-2) o Národnej banke Slovenska v znení zákona č. 659/2007 Z. z.